## Rješenje Ustavnog suda Republike Hrvatske broj:U-IIIA-3645/2005 od 13. siječnja 2006.

### NN 20/2006 (20.2.2006.), Rješenje Ustavnog suda Republike Hrvatske broj:U-IIIA-3645/2005 od 13. siječnja 2006.

# USTAVNI SUD REPUBLIKE HRVATSKE

**504**

Ustavni sud Republike Hrvatske, u Vijeću za
rješavanje postupovnih pretpostavki za odlučivanje o
ustavnim tužbama, u sastavu sudac Milan Vuković,
predsjednik Vijeća, te suci Ivan Matija i Nevenka Šernhorst, članovi Vijeća, u postupku pokrenutom ustavnom
tužbom K. B. iz Z., zastupanog po punomoćniku B. M., odvjetniku u Z., na
sjednici održanoj dana 13. siječnja 2006. godine, jednoglasno je donio

## RJEŠENJE

I. Ustavna tužba se odbacuje.

II. Ovo rješenje objavit će se u »Narodnim
novinama«.

```
Obrazloženje
```

```

```

1. Podnositelj ustavne tužbe, na temelju članka
63. stavaka 2. i 3. Ustavnog zakona o Ustavnom sudu Republike Hrvatske
(»Narodne novine«, broj 99/99., 29/02. i 49/02. – pročišćeni tekst, u daljnjem
tekstu: Ustavni zakon) podnio je 7. rujna 2005. godine ustavnu tužbu u kojoj
navodi da je nedonošenjem odluke o njegovom
prijedlogu za ukidanjem pritvora povrijeđeno njegovo pravo na pravično suđenje,
zajamčeno člankom 29. stavkom 1. Ustava Republike Hrvatske, u dijelu u kojem se
svakome jamči pravo da sud u razumnom roku odluči o njegovim pravima i obvezama
i o sumnji ili optužbi za kažnjivo djelo.

2. Podnositelj je uhićen od strane policije 20.
ožujka 2005. godine radi osnovane sumnje da je počinio kazneno djelo bludne
radnje.

Županijski sud u Zagrebu je rješenjem od 21. ožujka
2005. godine odredio zadržavanje podnositelja, a rješenjem od 22. ožujka 2005.
godine odredio je pritvor protiv podnositelja. Podnositelj je protiv tog
rješenja izjavio žalbu koju je Županijski sud u Zagrebu odbio rješenjem od 24.
ožujka 2005. godine.

Dana 7. travnja 2005. godine ODO Zagreb je
protiv podnositelja podiglo optužni prijedlog pred Općinskim sudom u Zagrebu,
stavljajući mu na teret počinjenje kaznenog djela opisanog u članku 193.
stavcima 1. i 2. Kaznenog zakona, a u svezi s člankom 188. stavkom 1. Kaznenog
zakona, a kažnjivo po članku 193. stavku 2. Kaznenog zakona.

Rješenjem od 8. travnja 2005. godine Općinski
sud u Zagrebu ukinuo je pritvor protiv podnositelja. Podnositelj je odmah
pušten na slobodu.

Protiv tog rješenja žalbu je podnijelo ODO
Zagreb, te je Županijski sud u Zagrebu rješenjem od 19. svibnja 2005. godine
preinačio prvostupanjsko rješenje i produljio pritvor protiv podnositelja.
Protiv tog rješenja žalba nije dopuštena.

Međutim, okrivljeni na temelju rješenja
Županijskog suda u Zagrebu od 19. svibnja 2005. godine nije smješten u pritvor
iz razloga jer je u bijegu.

Branitelj podnositelja je 16. kolovoza 2005.
godine Općinskom sudu u Zagrebu podnio prijedlog za ukidanje pritvora.

O prijedlogu sud nije odlučio.

*Ustavni
sud nije nadležan za odlučivanje.*

2. Odredba članka 62. stavka 1. Ustavnog zakona
propisuje:

Ustavni sud će pokrenuti postupak po ustavnoj
tužbi i prije no što je iscrpljen pravni put, u slučaju kad o pravima i obvezama
stranke ili o sumnji ili optužbi zbog kažnjivog djela nije u razumnom roku
odlučio sud...

Sukladno tome, ustavna tužba radi nedonošenja sudske odluke u razumnom roku može se podnijeti
samo u odnosu na onaj postupak u kojem nadležni sud meritorno odlučuje o biti
stvari, odnosno o pravu ili obvezi ili o sumnji ili optužbi zbog kažnjivog
djela podnositelja.

3. Tijekom ustavnosudskog postupka utvrđeno je
da postupak u kojem se odlučuje o prijedlogu radi ukidanja pritvora nije
postupak u smislu članka 63. stavka 1. Ustavnog zakona u odnosu na koji bi
Ustavni sud bio nadležan pružiti ustavnosudsku zaštitu podnositelju.

Člankom 107. stavkom 4. Zakona o kaznenom
postupku određeno je: »Okrivljenik i njegov branitelj svakodobno mogu sudu
predložiti ukidanje pritvora. Protiv rješenja vijeća kojim se odbija prijedlog
za ukidanje pritvora žalba nije dopuštena. U svakom slučaju pritvor će se
ukinuti i zatvorenik pustiti na slobodu kad sud izrekne presudu kojom se
okrivljenik oslobađa od optužbe ili se optužba odbija.«.

U konkretnom slučaju radi se o traženju
donošenja rješenja kojim bi, tijekom važenja rješenja o određivanju pritvora,
potom i rješenja o produljenju pritvora, bilo rješavano o jednom u nizu mogućih
podnositeljevih prijedloga za ukidanje pritvora nad njim.

Ustavni sud ocjenjuje da takvim rješenjem sud u
kaznenom postupku ne odlučje o pravima i obvezama
okrivljenika, a niti o sumnji ili optužbi zbog kažnjivog djela koje mu se
stavlja na teret.

4. Slijedom iznijetoga, na temelju članka 72. u
svezi s člankom 63. Ustavnog zakona, riješeno je kao u izreci.

Objava u »Narodnim novinama« temelji se na
odredbi članka 29. Ustavnog zakona.

Broj: U-IIIA-3645/2005

Zagreb, 13. siječnja 2006.

USTAVNI SUD REPUBLIKE HRVATSKE

Predsjednik Vijeća

**Milan Vuković**, v. r.

Rješenje, NN 20/2006-504